alexandrainst/scandi-wiki huggingface dataset:
Kollektivisering

Kollektivisering betegner sammenslåing av gårdsbruk og andre typer virksomheter til kollektive eller statlige virksomheter. I kommunistiske land som det tidligere Sovjetunionen og Folkerepublikken Kina ble kollektivisering gjennomført med vold, og med det resultat at millioner av mennesker mistet livet.

Den første kolkosen, som kollektivbrukene i Sovjetunionen ble kalt, startet etter at Josef Stalin lanserte den første femårsplanen i 1928. Fordi de baltiske landene ikke ble kommunistiske sovjetrepublikker før i 1940, unngikk de den første kollektiviseringsbølgen. Ikke desto mindre ble kollektiviseringen gjennomført på 1940-tallet, hvilket førte til sterk motstand blant mange småbrukere.

Se også
 Kolkos

Referanser 

Kommunisme
Landbruk
Agrarpolitikk
Eierskap
Mensbeger

Menskopp eller mensbeger, også kalt kvinnekopp, damebeger og annet, er en liten, myk gummikopp som blir plassert nederst i skjeden for å samle opp blod og utflod under menstruasjonen. Koppen danner en forsegling mot skjedeveggen og holder seg på plass ved hjelp av vakuum. Den må tømmes noen ganger i døgnet, og normalt sett vaskes den med vann ved tømming. 

Menskopp kan brukes av kvinner i alle aldre. Det lages i naturgummi, eller silikon for kvinner med lateksallergi.

Bruk 

Menskopper kan brukes av alle kvinner, også av dem som ikke har debutert seksuelt. De kan dessuten benyttes av dem som bruker spiral eller pessar, og under alle sportsaktiviteter, men ikke  under renselsen (blødningene og utfloden etter en fødsel).

En menskopp endrer ikke skjedens naturlige fuktbalanse og tørker ikke ut slimhinnene. Ingen har rapportert om klamhet, utbrudd av candidasopp i skjeden eller toksisk sjokksyndrom etter bruk.

Se også 
 Mensbind
 Tampong

Eksterne lenker 
 
 menskopp.org 
 Det Nye om menskopper

Gynekologi
Toalettartikler
Hygiene
Eirik Berge

Eirik Berge  (født 29. mars 1976) er en norsk musiker. Han er pianist, komponist og arrangør. 

Som keyboardist eller kapellmester har han jobbet med blant andre Ole Edvard Antonsen, Sissel Kyrkjebø, Lisa Nilsson, Silje Nergaard, Nik Kershaw, Madcon og Kurt Nilsen. Som komponist og arrangør har han medvirket på flere skandinaviske plater, konserter og teateroppsetninger. Hans arrangementer er blitt spilt av ensembler som DR SymfoniOrkestret, DR Pigekoret , Sveriges Radios Symfoniorkester,  TrondheimSolistene, Czech National Symphony Orchestra, Stockholm Session Strings, Oslo Session Strings, Stavanger Symfoniorkester og Kristiansand Symfoniorkester.

Han har arrangert og orkestrert musikken til den danske krigsdokumentaren Armadillo fra 2010. Filmen har fått en rekke priser og nominasjoner på filmfestivaler over hele verden. Den ble i 2012 nominert til Emmy i 4 kategorier der den vant en.  Armadillo ble også tildelt kritikerprisen under filmfestivalen i Cannes og ble nominert i kategorien «Best Documentary» på European Film Award.

I 2021 ble han ansatt som hovedlærer på en ny filmmusikklinje ved Solborg Folkehøgskole i Stavanger.

Utdannelse 
Berge er utdannet komponist og arrangør fra Berklee College of Music i Boston, USA.

Arbeid (utvalg) 

 Arrangør Zara Larsson høst 2022
 Komponist Messe for Kor, Sinfonietta og Klaver 2022/23 - med støtte fra Norsk Kulturråd
 Arrangør DR Symfoniorkestret & Kor (DK)  - Jul 2022
 Arrangør SVT - Petra Marklund & Sveriges Radios Symfoniorkester -høst 2022
 Arrangør - Hver gang vi møtes TV2 - 2022/23
 Arrangør Aurora - høst 2022
 Arrangør Sigvart Dagsland høst 2022
 Arrangør Morten Abel - høst 2022
 Arrangør Bendik Hofseth & KSO vår 2022
 Arrangør Hollywood Galla - DR Symfoniorkestret & Kor - vår 2022
 Arrangør åpningskonsert Vinterjazz 2022 i Danmark for Ginne Marker & Aalborg Symfoniorkester
 2021: Orkestrator - Tre Nøtter til Askepott (premiere nov 21)
2021: arrangør for Girl in Red 
2020: arrangør Lukas Graham (DK) 

 Arrangør på musikkfilmen «Beyond the Velvet Rope» i USA (pre-production 2019)

 2018: arrangør for Lewis Capaldi
2018: arrangør på ulike prosjekter for Danmark Radios Symfoniorkester og kor
 2019: pianist på Lars Bremnes og Maria Haukaas Mittets turné Viser på veien
2018–2019: pianist på Espen Lind og Ingebjørg Bratlands turné Til Alle Tider
 2017: pianist på innspilling av Jeremy Lubbocks Reason to Smile
 2016: Ingebjørg Bratland: Vintersång
 2016: Løvekvinnen - nordisk dramafilm etter roman av Erik Fosnes Hansen
 2016: Cirque du Soleils forestilling PARAMOUR (Premiere Lyric Theatre på BROADWAY (NY) April 2016)
 2015: Aurora Aksnes - div orkesterarr
 2014: Marte Wulff - Utlengsel
 2013: Lido Lido (orkesterarrangement)
 2012: TV2 Nyhetene og Sporten, medkomponist med Stargate samt arrangør og orkestrering

 2012: Vinni
2011: Jan Eggums album Kjærlighet og ærlighet 1
2010: Armadillo, arrangør og orkestrator
 2010: arrangør på Christel Alsos album Tomorrow is (2010)
 2008: arrangør på Maria Haukaas Storengs album Hold On Be Strong

Referanser 

Norske pianister
Norske keyboardister
Limassol

Limassol (gresk: Λεμεσός, Lemesos; tyrkisk: Limasol) er den nest største byen på Kypros med et folketall på rundt 161 000 (2001). Byen ligger ved Akrotiribukta på den sydlige kysten av øya.

Byen har den største handelshavnen i Middelhavet, og har etter hvert blitt den viktigste turistbyen på øya. Limassol har en lang kulturell tradisjon med mange museer og arkeologiske utgravninger.

Limassol ble bygget mellom de to antikke byene Amathus og Kourion, og i perioden da byen var en del av Østromerriket ble den kalt Neapolis (ny by). Turistruten i Limassol går østover langs kysten til Amathus. Vest for byen ligger Akrotiri, en britiskstyrt militærbase.

Limassol trekker til seg mange turister om sommeren, og har flere luksushoteller og leiligheter.

Byer på Kypros
Kommuner på Kypros
Canning Town

Canning Town er et område innenfor distriktet West Ham i bydelen Newham i det østlige London. Det ligger i et tidligere havneområde på nordsiden av Themsen. Det er lokalisert i området til de tidligere bryggene Royal Docks på nordsiden av elven Themsen.

Mens andre områder i nærheten har vært gjennom byfornyelse, er Canning Town fortsatt blant de fattigste områder i Storbritannia, hvor mange av de som bor her er preget av lav utdannelse, fattig dom og dårlig helse. På begynnelsen av 2000-tallet har det kommet i gang et omfattende arbeid for å forbedre forholdene i området, som tilhører den vestlige delen av sonen Thames Gateway. Prosjektet omfatter blant annet riving av eldre hus og bygging av 10 000 ny hjem, opprettelse av nye arbeidsplasser og to forbedrede bysenter. Åpning av offentlige tilbud som bibliotek og helsesenter og forbedring av grunnskoletilbudet. Prosjektet, beregnet til 3,7 milliarder pund, har som mål å endre området fysisk, sosialt og økonomisk.

Historie 
Før 1800-tallet var området kun myrer og våtområder, og kun tilgjengelig via båt eller tollbru. I 18809 vedtok parlamentet bygging av vei og i 1810 ble det bygget en jernbro over elven Lee. Åpningen av Royal Victoria Dock, den største av bryggene innenfor Royal Docks i 1855, økte utviklingen av området, skapte arbeidsplasser og behov for boliger for arbeiderne og deres familier. De nye boligområdene manglet tilgang på vann og hadde ikke kloakk, noe som førte til spredning av dødelige sykdommer kolera og kopper. De dårlige sysselsettingsforholdene ved bryggene førte til fattigdom og usle boforhold for mange av innbyggerne. Charles Dickens skrev om detaljert om forholdene i 1857.

Navnet for området er av ny dato. Bosetningen ble opprinnelig kalt for Hallsville og tok antagelig sitt moderne navn fra George Canning, kortvarig statsminister i 1827 eller fra hans sønn, Charles Canning, den første visekonge av India fra 1858 og til hans død i 1862.

Transport 

Canning Town stasjon betjener både Jubilee-linjen og Docklands Light Railway, samt at det er en stor bussterminal der.

Referanser

Eksterne lenker 

Canning Town: A deprived residential area with plans for regeneration
Canning Town regeneration

Steder i Newham
Stortingets billighetserstatningsutvalg

Stortingets billighetserstatningsutvalg behandler søknader om billighetserstatning. Utvalgene fatter sine avgjørelser i møte og avgjørelser kan ikke påklages. Utvalgene består av to stortingsrepresentanter og en tidligere høyesteretts-/lagmannsdommer, samt vararepresentanter.

Billighetserstatningsutvalgene
For tiden (2007) er det to billighetserstatningsutvalg. Utvalgene består av to stortingsrepresentanter og en tidligere høyesteretts-/lagmannsdommer, samt vararepresentanter.

Billighetserstatningsutvalg I
Høyesterettsdommer Trond Dolva, Nesøya
Stortingsrepresentant Tore Nordtun, Oslo
Stortingsrepresentant Sonja Sjøli, Oslo
Lagmann Hans Petter Lundgaard, Oslo (vara)

Billighetserstatningsutvalg II
Lagdommer Inge Hobæk, Larvik
Stortingsrepresentant Britt Hildeng, Oslo
Stortingsrepresentant Kari Kjønaas Kjos, Rasta
Lagdommer Hjalmar Austbø, Oslo (vara)

Se også
 Stortingets utvalg for rettferdsvederlag

Eksterne lenker 
 Billighetserstatningsutvalgene

Organer underlagt Stortinget
Norsk erstatningsrett
Archie Williams

Archibald Franklin «Archie» Williams (født 1. mai 1915 i Oakland, California, død 24. juni 1993 i Fairfax, California) var en amerikansk friidrettsutøver.

Williams' store år på idrettsbanen var 1936, da han først satte ny verdensrekord på 440 yards med tiden 46,1. Under OL 1936 i Berlin vant han gullmedaljen på 400 meter, foran briten Godfrey Brown og amerikaneren James LuValle.

Ett år senere tvang skader ham til å legge opp som idrettsutøver. Han utdannet seg til flyger, og under andre verdenskrig var han pilot i RAF. Han ble værende i flyvåpenet i 22 år, hovedsakelig innen opplæring av piloter.

OL-medaljer 
 1936  Berlin -  Gull i friidrett, 400 meter  USA

Referanser

Eksterne lenker 
 

Sprintere fra USA
Medaljevinnere under Sommer-OL 1936
Deltakere for USA under Sommer-OL 1936
Friidrettsutøvere under Sommer-OL 1936
Olympiske mestere for USA
Personer fra Oakland
Fødsler i 1915
Dødsfall i 1993
Verdensrekordsettere i friidrett
Ketil Tømmernes

Ketil Tømmernes (født 18. desember 1971) er en norsk ingeniør og økonom som er mest kjent som sportssjef i Norges Friidrettsforbund, en stilling han hadde fra 2002 til 2008. I 2017 ble han valgt som ny president i Friidrettsforbundet med 57 stemmer mot motkandidaten Tore Hordnes' 54 stemmer.

Han er tidligere sportsutøver innen kappgang, fotball, friidrett og mountainbike. Han var med i lederteamet rundt kappgjengeren Kjersti Tysse Plätzers deltakelse i OL i 2000. Hun endte opp med sølvmedalje i 20 km kappgang. Senere hadde han konsulentoppgaver innen forskjellige idretter før han ble sportssjef i 2002. Tømmernes har tatt topptrenerutdannelse og skrev da en hovedoppgave om kvalitetssikring i toppidrett.

Utenfor idretten har han jobbet med utvikling av energikonsepter både i Statoil og Hydro. De siste 10 årene har han ledet entreprenørselskaper.

Referanser 

Norske idrettsledere
Friidrett i Norge
Personer tilknyttet Statoil
Fødsler i 1971
Personer fra Os kommune i Hordaland
Greverud lærerbolig

Greverud lærerbolig ble bygget som tomannsbolig i 1924 av tømmermester Karl Engebretsen i jugendstil (byggmesterjugend). Den ble opprinnelig brukt som lærerbolig for Greverud skole i nåværende Nordre Follo kommune, men er nå i privat eie.

Bygningshistorie
Herredsstyret vedtok 17. juli 1922 å bygge om Gamle Greverud skole til tomanns lærerbolig.
Huset er således satt opp med materialer fra den gamle skolen som ble revet på Øvre Sætrebråten.  Skolestyrets formann og Oppegårds første ordfører (1915–22), Harald Johnsen, bodde her de første årene. Huset ble rekvirert etter 2. verdenskrig grunnet boligmangel, og fire familier bodde i boligen til begynnelsen av 1950-tallet.  Det ble bygget et tilbygg 1966. Boligen hadde utedo i tilliggende uthus frem til klokkanlegget ble ferdistilt i 1974, og var i kommunal eie frem til 1980. Bygningen forveksles av og til med lærerboligen Kollen som lå like i nærheten og ble revet på begynnelsen av 1980-tallet.

Beboere i kommunal periode 1924-1980
1. etasje
1924-1939: Harald Johnsen m/ familie
1939-1958: Lærer Harald Borge m/ familie (1946-1952: Stua rekvirert, familien Olsen)
1958-1968: Sivilingeniør Arne Arneberg m/ familie
1968-1979: Ukjent

2. etasje
1924-1936: Lærer Aarseth m/ familie
1936-1963: Lærer Torleiv Bratterud m/ familie (1946-1952: Stua rekvirert, familie ukjent)
1963-1964: Skoleinspektør Helge Johnsgaard
1964-1979: Lærer Reidar Riise m/ familie

Kulturminne 
Huset er i dag registrert som et kulturminne og er en prioritert historisk bygning i kommuneplanen for Oppegård kommune. Kommunens  målsetting er å bevare prioriterte, verneverdige bygninger/ bygningsmiljøer gjennom bygge/deleforbud for å forhindre at verneverdier reduseres eller går tapt.

Eksterne lenker 
 Riksantikvarens kulturminnesøk
 Om jugendstil

Byggverk i Nordre Follo
Akershus' historie
Ruijan Kaiku

Ruijan Kaiku ('Ekko fra Nord-Norge') er en avis for kvener, norskfinner og finlendere som ble grunnlagt i 1995. Avisa gis ut av Ruijan Kaiku AS med Nordavis AS (66 %) og Norske Kveners Forbund (34 %) som eiere. Nordavis AS driver også Mediehuset Altaposten.

Papiravis 
Ruijan Kaiku skriver på norsk, men også kvensk og finsk. Avisa har abonnenter både i Norge, Sverige og Finland.   

Avisa skriver hovedsakelig om kvenske forhold, om arbeidet med å styrke kvensk språk og kultur, nyheter fra ulike kvenforeninger og institusjoner, samt om forholdene hos andre østersjøfinske minoriteter i Norden.  

Til å begynne med kom avisa ut annenhver uke. Etter økonomiske problemer ble det bestemt at avisa skulle komme ut hver femte uke, i samme avisformat (tabloid, 8-16 sider) som ved oppstarten. Fra og med 2020 gis avisa ut i magasinformat (ca. 40 sider), og kommer ut ti ganger i året.   

Per 2022 har papiravisa om lag 450 abonnenter.

Nettavis og radio 
Fra høsten 2013 har Ruijan Kaiku drevet nettavisa ruijan-kaiku.no, med daglige nyhetspublikasjoner. I første kvartal av 2022 har nettavisa om lag 2 500 unike brukere på ukentlig basis, og runder 4 000 publiserte saker på nett.  

I 2019 ble «Ruijan Radio» startet opp med en ukentlig radiosending på Radio Alta. I første kvartal av 2022 inntok Radio Alta tabelltoppen som Norges mest populære lokalradio. Sendingene blir også gjort tilgjengelig som podkast, blant annet på Spotify. I første kvartal av 2022 har podkasten cirka 5 000 nedlastinger.

Redaksjonen 
Redaksjonen består per 2022 av redaktør Arne Hauge og journalist Pål Vegard Eriksen, som har sine kontor i henholdsvis Alta og Nordreisa. Høsten 2021 gikk fotballkommentator og journalist Frank Halvorsen inn som programleder i Ruijan Radio.

I perioden 1995 til 2016 var Liisa Koivulehto redaktør i Ruijan Kaiku. Den tidligere journalisten Heidi Nilima Monsen (1978-2021) tok over stafettpinnen i 2016, fram til hun gikk av i 2018 som følge av sykdom. I 2021 måtte Monsen gi tapt for kreftsykdommen, bare 43 år gammel.

Referanser

Eksterne lenker
 Ruijan Kaikus nettside
 Journalisten.no: Kvænene vil ha ukeavis (24.09.2007)

Aviser i Troms og Finnmark
Aviser etablert i 1995
Kvenene
Liisa Koivulehto

Liisa Koivulehto (født 28. oktober 1957) er en finsk journalist. Fra 1995 til 2016 var hun redaktør i den kvenske avisa Ruijan Kaiku.

Koivulehto er utdannet lærer fra Finland, men har bodd mesteparten av sitt voksne liv i Norge, og arbeidet først som frilansjournalist, først og fremst for Lapin Kansa. Fra og med 1995 har hun vært redaktør og drivende kraft i Ruijan Kaiku. Som redaktør har hun argumentert for språklige rettigheter for kvensk og kvener i Norge. Hun har også vært sentral i Norskfinsk forening i Tromsø (Tromssan ruijansuomalainen yhdistys).

Eksterne lenker 
 Norskfinsk forening i Tromsø
 Ruijan Kaiku

Journalister i norske lokalaviser
Finske journalister
Fødsler i 1957
Peter Norlin

Peter Norlin (født 7. mai 1941 i Nacka, død 13. desember 2012 i Stockholm), var en svensk seilbåtkonstruktør. Han har konstruert et stort antall tur- og regattabåter.

Gjennombruddet for Norlin skjedde med prototypen til Scampien som ble konstruert i 1968. Prototypen ble bygget med Stig Käll, og Peter Norlin seilte selv båten sin til seier i Half Ton Cup i Sverige tre år på rad, i perioden 1969-1971. Han fulgte opp suksessen med Accenten, som vant Quarter Ton Cup i 1974. I 1976 vant hans konstruksjoner Amoress og Agnes den amerikanske hav-regattaen S.O.R.C (Southern Ocean Racing Conference).

I 1970- og 1980-årene laget Norlin mange konstruksjoner på oppdrag fra Albin Marin AB. Turbåter som Cumulus, Cirrus, Nova, Stratus, Delta og Alpha forlot hans tegnebord. Etter at Rod Johnstone lanserte regattabåten J/24 i USA, konstruerte Norlin Albin Express i 1979. Den ble bygget i mer 1400 eksemplarer.

Siden slutten av 1970-årene var han en av de dominerende konstruktørene av 6mR-båter. I 1982 sjøsatte han sin første 2.4mR. Dette er en enmannsbåt, og også denne båttypen fikk en dominerende posisjon i seilsporten. Blant annet seiles 2.4mR av handikappede, fordi seileren kan manøvrere båten fullt ut fra én plass. Dessuten kan 2.4mR styres både med hendene og med føttene.

Norlin deltok også i utviklingen av International America's Cup Class, IACC.

Norlin var siden begynnelsen av 1990-årene huskonstruktør hos Sweden Yachts, der han konstruerte båter sammen med Jens Östmann. Nesten alle Sweden Yachts' båter er konstruert av denne duoen. Norlin hadde ansvaret for skrog, kjøl, ror og rigg, mens Østmann hadde ansvaret for dekk, cockpit og innredning. Sweden Yachts gikk konkurs i mars 2009, men har gjenoppstått.

Referanser

Eksterne lenker 
 Oversikt over alle Albin seilbåter 1968 – 1991.

Seilbåtkonstruktører
Personer fra Nacka
Svenske designere
Talavera de la Reina

Talavera de la Reina er en by i den spanske provinsen Toledo. Byen ligger ved elven Tajo. Byen har industri, handelssentrum og universitet.

Byen har en meget rik historie. Talavera har viktige monumenter og bygninger. Den er kjent for sine keramiske fliser og håndverkstradisjon.

Referanser

Eksterne lenker 
 
 La Guia de Talavera de la Reina
 Talavera Club de Fútbol

Byer i Castilla-La Mancha
Kommuner i Castilla-La Mancha
Bosetninger etablert på 500-tallet f.Kr.
Toledo (provins)
Stalagmitt

Stalagmitt er en type dryppstein som vokser opp fra gulvet i enkelte kalkstensgrotter. De dannes ved at hver enkelt dråpe avsetter en forsvinnende liten mengde kalkspatt, variasjon i vanngjennomstrømning og luftgjennomstrømning avgjør form og hvor sakte de vokser. Er vannet også jernholdig kan det gi rustgul farge.  
 
Stalagmitt blir ofte forvekslet med stalaktitt, som vokser ned fra taket. Hvis stalagmitten er større en stalaktitten, er det gjerne raskere vanngjennomstrømning. Ved mindre vanngjennomstrømning avsettes mer av kalkspatten i stalaktitten, når dråpen faller fra grottetaket.

Annet
En huskeregel for å skille betegnelsene «stalaktitt» og «stalagmitt» er å se på bokstavene T og M i ordene, former som likner på henholdsvis en tapp som henger ned fra et tak og to tagger som stikker opp. 

Geologi
Grotter
Fylkesvei 5288

Fylkesveg 5288 går mellom Turøy og Svelgen i Øygarden. Veien er 3,2 km lang.

Frem til 2019 hadde veien betegnelsen fylkesvei 234 (Hordaland).

Kommuner og knutepunkter

 Skåråsundet

Referanser

Eksterne lenker 
 Vegvesenets vegkart 
 

Fylkesveier i Vestland
Veier i Øygarden
En studie i rødt

For hørespillet se En studie i rødt (hørespill)
En studie i rødt er en roman skrevet av Arthur Conan Doyle.
Romanen var hans første roman om Sherlock Holmes og dennes følgesvenn Dr. John H. Watson.

Handling
Romanen er delt i to halvdeler. I den første delen møter vi Watson idet han kommer hjem etter å ha tjenestegjort som lege i Afghanistan. Gjennom en felles venn møtes Holmes og Watson, og de blir etterhvert enige om å dele bosted. 

Ikke lenge etter at de har flyttet inn, får Holmes et brev fra Scotland Yard-agenten Tobias Gregson. Det er skjedd et mord ved Brixton Road. En mann ved navn Enoch J. Drebber er funnet myrdet. Over han er ordet  «RACHE» skrevet i blod på veggen ved siden av kroppen hans.

Hvem og hvorfor han er drept blir Holmes' og Watsons første sak å løse sammen.

Oppfølger: De fires tegn

Hørespill
I 1987 produserte NRK Radioteateret en dramatisert versjon av En studie i rødt med Nils Nordberg som regissør etter et manus av Michael Hardwick.

Kriminalromaner
Bøker fra 1887
Arthur Conan Doyle
InvivoSense

InvivoSense ASA var et norsk medisinsk teknologiselskap som produserte patentert utstyr for kreftdiagnostikk. Selskapet ble grunnlagt under navnet OptoMed AS i 1998, skiftet navn til InvivoSense i juni 2006, ble notert på Oslo Axess den 6. juni 2007, strøket fra notering 15. desember 2009 og gikk konkurs i 2010.

InvivoSense fikk støtte fra Innovasjon Norge som et utviklingsprosjekt i samarbeid med Det norske radiumhospital.

Referanser

Eksterne lenker 
 Kopi av siste hjemmeside

Norske teknologiselskaper
Opphør i 2010
Mons

Mons (IPA: ; nederlandsk og tysk Bergen) er en fransktalende kommune i provinsen Hainaut i Belgia. Den har en befolkning på 91 221 innbyggere (2006) og dekker et areal på 146,56 km².

Geografi 
Kommunen Mons inkluderer de tidligere kommunene Ciply, Cuesmes, Flénu, Ghlin, Harmignies, Harveng, Havré,  Hyon, Jemappes, Maisières, Mesvin, Nimy, Nouvelles, Obourg, Saint-Denis, Saint-Symphorien, Spiennes og Villers-Saint-Ghislain.

Kjente personer fra Mons 
 Gilles Binchois, fransk-flamsk komponist (15. århundre)
 Jacques Du Brœucq, arkitekt og skulptør (16. århundre)
 Orlando di Lasso, fransk-flamsk komponist (16. århundre)
 Charles Plisnier, forfatter (20. århundre)

Galleri

Referanser

Eksterne lenker 
 

Kommuner i Hainaut
Otis Davis

Otis Crandall Davis (født 12. juli 1932 i Tuscaloosa, Alabama) er en amerikansk tidligere friidrettsutøver.

Davis begynte ikke med friidrett før han var 26 år, han spilte i flere år basketball for University of Oregon. To år senere var han i sitt livs beste form, og vant gull på 400 meter under OL 1960 i Roma, foran tyskeren Carl Kaufmann og sørafrikaneren Malcolm Spence. I finaleløpet satte han ny verdensrekord med tiden 44,9, og ble dermed den første løperen som brøt 45-sekundersgrensen.

På 4 x 400 m stafett var han også med på å ta gull, sammen med lagkameratene Jack Yerman, Earl Young og Glenn Davis, foran lagene fra Tyskland og Britisk Vestindia.

Referanser

Eksterne lenker 
 
 

Sprintere fra USA
Olympiske mestere for USA
Personer fra Tuscaloosa
Medaljevinnere under Sommer-OL 1960
Verdensrekordsettere i friidrett
Arne Blystad

Arne Blystad (født 18. januar 1955) er en norsk skipsreder og investor.

Han er mest kjent som investor innen shipping- og rigg-sektoren, og har bl.a. samarbeidet med Øystein Stray Spetalen i det børsnoterte selskapet Global Geo Services. Han ble kjent sammen med sin bror Wilhelm Pihl Blystad på 80-tallet, men de havnet begge i store økonomiske vanskeligheter da de forsøkte å raide Anders Jahre-selskapet Kosmos. Gjelden etter dette mislykkede forsøket skal ha vært på rundt 250 millioner kroner. Etter dette mislykkede stuntet, måtte broren og han avvikle flere av sine selskaper.

Arne Blystad flyttet til USA og startet rederiet Blystad Shipping. Han flyttet tilbake til Norge i starten av dette årtusenet, og fikk da betydelig suksess innen shipping og offshore. Han er idag blant Norges rikeste personer med en formue på over 5 milliarder. Han har også begynt å investere i eiendom. Spesielt kjent er han for å ha vært gründer og initiativtager til Songa Offshore og Songa Drilling. 
Blystads hovedkontor er i Oslo

I tidsskriftet Kapitals utgitte liste over Norges 400 rikeste liste, havnet han i 2018 på en 44. plass med en anslått formue på 5,25 milliarder kroner.

I 2017 donerte Blystad 300 000 kroner til hver av Høyre og Fremskrittspartiet i valgkampbidrag.

Arne Blystad er gift med advokat Marianne Heien Blystad. Han er sønn av Arne Blystad sr.

Referanser 

Norske skipsredere
Norske investorer
Artikler i sjøfart-prosjektet